Nytårsaftensdag døde en 56-årig mandlig patient fra Bornholm.

Manden var terminal, men en obduktion viser, at patienten døde, fordi patientens respirator ikke blev aktiveret den dag.

Sagen betyder, at Bornholms Politi rejser sigtelse mod en 46-årig respiratorhjælper ansat ved et respiratorbureau for overtrædelse af Autorisationsloven.

Det oplyser vicepolitiinspektør Peter Jørgensen fra Bornholms Politi, skriver TV2 Bornholm.

Obduktionen har ifølge tv-stationen vist, at selv om patienten var alvorligt syg, var den manglende respirator den fatale årsag til dødsfaldet.

/ritzau